Sterkir vindar í Hlíðarfjalli hafa valdið því að stólar í nýrri lyftu fjallsins hafa orðið fyrir skemmdum. Unnið er að úrbótum til að koma í veg fyrir frekari skemmdir og stefnt að því að lyftan opni fljótlega en það verður þó ekki fyrir áætlaða opnun svæðisins 17. desember.
Vinir Hlíðarfjalls, félag um upbbyggingu skíðasvæðisins festu kaup á stólalyftu fyrir nokkrum árum. Upphaflega átti lyftan að vera tilbúin í desember 2018 en hefur enn ekki verið tekin í notkun. Ýmsar ástæður hafa verið gefnar fyrir þessum töfum meðal annars faraldurinn.
Brynjar Helgi Ásgeirsson, forstöðumaður Hlíðarfjalls, segir að það sé einnig ákveðnum vandkvæðum búið að setja upp stólalyftu í yfir 1000 metra hæð við íslenskar aðstæður.
Vandamálið hefur ekki verið í sambandi við vélbúnað eða neitt svoleiðis, hann er í góðu lagi. Það eru aðallega búnar að vera skemmdir vegna vindhraða á svæðinu. Það er búið að fara illa með stólana ofarlega í fjallinu.
Vindarnir eru sterkir þar og þeir hafa verið leika stólana grátt.
Brynjar segir að nú sé unnið að því að setja styrkingar neðan í stólana og bindingar á milli þeirra til að minnka skaðann sem veðrið veldur.
Akureyrarbær keypti lyftuna af Vinum Hlíðarfjalls í byrjun árs en Halla Björk Reynisdóttir, formaður stjórnar Hlíðarfjalls, segir tafirnar ekki hafa haft mikil fjárhagsleg áhrif á bæinn.
Við keyptum lyftuna á ákveðnu verði þannig að það sem hefur komið upp hefur verið á höndum Vina Hlíðarfjalls. Þannig að aukinn kostnaður við uppsetningu hefur ekki komið niður á Akureyrarbæ.
Það má kannski finna út að starfsmenn hafi veitt meiri þjónustu en megnið af kostnaðinum lendir á Vinum Hlíðarfjalls. Um það var samið.